नई दिल्ली : भौम प्रदोष व्रत कृष्ण पक्ष 10 जुलाई दिन मंगलवार को है। वैसे प्रदोष व्रत हर महीने आता है लेकिन मंगलवार को पड़ने वाला ये व्रत भौम प्रदोष व्रत कहलाता है। अन्य प्रदोष व्रत की तरह इसमें भी भगवान शिव की पूजा होती है। वैसे हनुमान जी का दिन और शिवजी को प्रसन्न करने का दिन एक ही होने के चलते भौम प्रदोष व्रत की बड़ी महिमा मानी जाती है।
अगर आप प्रदोष व्रत रखते हैं तो मंगलवार को पूजा का शुभ मुहूर्त 19:18 से 21:18 बजे तक है। बता दें कि प्रदोष व्रत भगवान शिव को प्रसन्न करने का महाव्रत है। शिव को कल्याणकारी माना गया है। इस पूजा से प्रत्येक मनोकामना की पूर्ति होती है। संतान प्राप्ति और संतान की सफलता के लिए यह व्रत बहुत प्रभावकारी है।
व्रत विधि : ज्योतिषाचार्य सुजीत जी महाराज बताते हैं कि सुबह उठकर स्नान इत्यादि से निवित्र होकर शिव पूजा प्रारंभ कर देना चाहिए। पूजा स्थल को गंगा जल से धुलकर पहले पवित्र कर लें। पूजा स्थल पर ही एक मंडप बना लें और पांच रंगों से रंगोली बनाकर एक दीपक जला दें। कुश का आसन हो तो सबसे अच्छा है। पूर्व या उत्तर पूर्व दिशा की तरफ मुख करके बैठ जाना चाहिए। भगवान शिव का पार्थिव बनाकर रुद्राभिषेक या जलाभिषेक करें। व्रत के दौरान फलाहार रहना है।
इस व्रत का सबसे बड़ा लाभ संतान की प्राप्ति और संतान की उन्नति है। इस व्रत से दैहिक,दैविक और भौतिक तापों का नाश होता है। वहीं भौम प्रदोष व्रत को सेहत भी जोड़ा जाता है। माना जाता है कि इस दिन शिव जी की सच्चे मन से पूजा करने से स्वास्थ्य ठीक रहता है और बड़ी बीमारियां दूर रहती हैं।
व्रत का पारण : इसका पारण अगले दिन करिए। शिव मंदिर जाइए। आरती करना बहुत आवश्यक है। इस दिन अन्न और वस्त्र का दान आवश्यक है।
11 या 26 प्रदोष के बाद किसी त्रयोदशी को ही पारण करना चाहिए। पारण के दिन कुश के आसन पे बैठकर भगवान शिव का रुद्राभिषेक कराएं। हवन करें। अन्न और वस्त्र का दान करें। इस रात्रि को जागरण करना भी फलदायी रहता है। भगवान शिव की भव्य आरती करें और जहां तक हो सके सत्य बोलने का प्रयास करें।